b'\n_START_ARTICLE_\nPanamerikos plentas\n_START_PARAGRAPH_\nPanamerikos plentas (isp. Carretera Panamericana, angl. Pan-American Highway) yra ~48 t\xc5\xabkst. km ilgio keli\xc5\xb3 tinklas, jungiantis Amerikos valstybes. Kelias driekiasi prakti\xc5\xa1kai per vis\xc4\x85 Amerik\xc4\x85 nuo Aliaskos iki Ugnies \xc5\xbdem\xc4\x97s, i\xc5\xa1skyrus 87\xc2\xa0km ilgio Darjeno srit\xc4\xaf. Gineso rekord\xc5\xb3 knygos vertinimu, tai ilgiausias automobili\xc5\xb3 kelias pasaulyje. Oficialiai Panamerikos plentas eina nuo Nuevo Laredo \xc5\xa1iaur\xc4\x97s Meksikoje iki Argentinos sostin\xc4\x97s Buenos Airi\xc5\xb3, ta\xc4\x8diau da\xc5\xbenai Panamerikos plentu laikoma visa vientisa keli\xc5\xb3 sistema, jungianti Ferbanks\xc4\x85 Aliaskoje ir U\xc5\xa1uaj\xc4\x85 Ugnies \xc5\xbdem\xc4\x97je. Neretai Panamerikos kelio pabaiga laikoma ne U\xc5\xa1uaja, bet Puerto Montas \xc4\x8cil\xc4\x97je, taip pat n\xc4\x97ra sutarta, kuris kelias jungiantis Aliask\xc4\x85 ir Meksik\xc4\x85 laikytinas Panamerikos plento dalimi. Kadangi kelias driekiasi skersai daugelio klimato juost\xc5\xb3, tod\xc4\x97l kerta labai skirtingas gamtines sritis: tundros platybes, taig\xc5\xb3 plotus, dykumas, tropines d\xc5\xbeiungles, auk\xc5\xa1tikalnes._NEWLINE_Prie Panamerikos plento \xc4\xafsik\xc5\xabrusios \xc5\xa1ios valstyb\xc4\x97s: JAV (neoficialioje dalyje), Kanada (neoficialioje dalyje), Meksika, Gvatemala, Salvadoras, Hond\xc5\xabras, Nikaragva, Kosta Rika, Panama, Kolumbija, Ekvadoras, Peru, \xc4\x8cil\xc4\x97, Argentina._NEWLINE_Panamerikos plentas dalinamas \xc4\xaf dvi dalis: \xc5\xa1iaurin\xc4\x99 ir pietin\xc4\x99. \xc5\xa0ias dalis skiria izoliuota, kalnuota, selva apaugusi Darjeno sritis, esanti Panamos ir Kolumbijos sien\xc5\xb3 sand\xc5\xabroje. Kelias baigiasi Panamos mieste Javisoje, nuo ten keltu automobiliai perkeliami per Urabos \xc4\xaflank\xc4\x85 \xc4\xaf Kolumbijos miest\xc4\x85 Turb\xc4\x85. \xc5\xa0i\xc5\xb3 dviej\xc5\xb3 keli\xc5\xb3 sujungimui prie\xc5\xa1inamasi siekiant i\xc5\xa1saugoti nykstan\xc4\x8dias d\xc5\xbeiungles, jose gyvenan\xc4\x8dias ind\xc4\x97n\xc5\xb3 gentis.'